פסטיבל הרוק "מגבירים את הלילה" בהפקת "המון ווליום" באמפי פארק בראשל"צ, רביעי, 04.04.2018. חן דואק הגיעה במיוחד מהצפון כדי להביא את המראות, רפורטז'ה.
חן דואק תחגוג את יום הולדתה ה- 15 בעוד חודש, אולם גילה המאוד צעיר לא מפריע לה להיות צלמת הופעות. שעות של המתנה לנשף הרוק של אביב גפן אשתקד ועוד עשרות מופעים ברחבי הארץ אליהם היא מגיעה יחד עם אביה הנמנה על הגרעין הקשה של מעריצי פבלו רוזנברג שזה סיפור נפרד, מכתירים אותה מבחינתי בתואר צלמת הרוקנ'רול הכי צעירה בשטח ולטעמי מהטובות ביותר.
השבוע הדרימו חן ואביה עד האמפי פארק בראשון לציון כדי לחוות יחד עם קהל האלפים את פסטיבל "מגבירים את הלילה" שהפיקו במיוחד לחג אנשי "המון ווליום", תריסר הרכבים ואמנים בניהולו המוסיקלי של פיטר רוט עלו בזה אחר זה החל מהשעה שבע ועד השעות הקטנות של הלילה לתצוגת יכולת האומרת שהרוקנ'רול העברי עדיין חי ובועט, לא רק בשנות התשעים אלא גם בשלהי העשור השני של המאה העשרים ואחת.
עם מילה טובה מהבלוג וחן הוכרה כצלמת רשמית מטעם הבלוג המביאה את המראות והחוויות מהפסטיבל. כך מדווחת חן דואק אודות הפסטיבל – "מגבירים את הלילה", לילה של מופעי רוק של להקות וזמרי הרוק הגדולים בישראל. הופעות איכותיות, ערב של מוזיקה טובה (הכי טובה בישראל), ערב מדהים שהזכיר שעדיין נשארה כאן מוזיקת רוק איכותית .. בזו אחר זו עלו הלהקות להופיע, חלקן כבר לא פעילות והתאחדו לכבוד המופע.
את המופעים פתחה להקת קרח תשע ואחריה עלו חברי נקמת הטרקטור אשר ארחו את ערן צור עם ביצועים מרגשים ל"פרפרי תעתוע", "כרמלה גרוס ואגנר" ו"תמונה אימפרסיוניסטית".
אחריהן עלו חברי להקת רוקפור שארחו את קורין אלאל, חברי להקת תערובת אסקוט שניגנו כמה להיטים.
לאחר מכן עלה רמי פורטיס שהרים את הקהל עם להיטיו, בהמשך אחריו עלו חברי "מופע הארנבות של דוקטור קספר" שבצעו את המנוני הרוק המדהימים שלהם.
חברי "מוניקה סקס" אירחו את ג'וני שועלי שהקדיש שיר לחברו אמיר קרטס מלהקתם רעש שנפטר השנה. גם המוזיקאי שלומי שבן הפתיע שעלה לשיר את "סאן חוזה" ..
ולסיום עלו להקת איפה הילד שאירחו את דנה ברגר ..
ללא ספק שזוהי הייתה זכות עבורי לקחת חלק בערב הזה, ולהמשיך להאזין למוזיקה המדהימה.. חוויה של פעם בחיים.